《李诚之待制挽词二首》
宋代·苏辙

脱遗章句事经纶，满腹龙蛇自屈伸。
南驾威声传绝域，西征旧恨失奸臣。
空留谏疏惊颓靡，终托诗词话苦辛。
直气如云未应尽，一双嗣子亦骐驎。
济南风物在西湖，湖上逢公初下车。
谈笑樽前伏齐虏，旌旗门外听除书。
一封未奏先焚草，三黜归来便种蔬。
泪落西堂歌洒地，杉松空见岁寒余。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。